Japan lek lippe af vir Wêreldbeker-miljarde | Maroela Media
EY, die wêreldbedryf van die Britse ouditeursaak Ernst & Young, reken die toernooi kan bykans ¥216,6 miljard (sowat R24 miljard) aan waarde tot die Japanse ekonomie byvoeg.
Die studie is namens die organiserende komitee van die toernooi onderneem.
Akira Sjimazoe, die komitee se voorsitter, bestempel dit as 'n "ongekende ekonomiese geleentheid vir Japan in sy geheel".
Aan die keersy skat EY die gasheerland sal slegs ¥40 miljard (sowat R4,5 miljard) aan die opknapping van infrastruktuur soos stadions en vervoernetwerke hoef te bestee.
Na raming sal meer as 400 000 oorsese rugbygeesdriftiges Japan besoek, en sal sowat 25 000 werkgeleenthede oor 'n wye spektrum bedrywe uit die toernooi voordeel put. Ekonomiese gewin word oor 12 stede versprei.
Die 2019-projeksie bied 'n aanduiding van die voordeel wat Suid-Afrika uit die 2023-toernooi kon put as hy nie sy kans op die nippertjie verknoei het nie.
Te lig in die broek om die werking van die internasionale rugbypolitiek na waarde te skat (of dalk vir die politiek as sulks), het die SA Rugbyunie (Saru), toe die aanvanklike bodaanslag in sy guns beslis is, op sy louere gerus, en moes hy toesien hoe die politiek-bekwamer Franse dit voor hom wegraap.
Saru het glo nie eens die moeite gedoen om hom van Rugby Afrika, die gewestelike beheerliggaam, se steun te vergewis nie – en, erg in die gesig gevat, stem dié toe ook vir Frankryk.